ꦊꦱꦸꦁ

꧋ꦭꦺꦱꦸꦁꦪꦲꦶꦏꦸꦥꦶꦫꦤ꧀ꦠꦶꦠꦿꦝꦶꦱꦶꦪꦺꦴꦤꦭ꧀ꦏꦁꦒꦺꦴꦔꦺꦴꦭꦃꦥꦫꦶꦲꦸꦠꦮꦒꦧꦃꦱꦸꦥꦪꦢꦝꦶꦧꦼꦫꦱ꧀꧉ꦩꦸꦥꦔꦠꦺꦥꦶꦫꦤ꧀ꦠꦶꦲꦶꦏꦸꦏꦁꦒꦺꦴꦩꦶꦱꦲꦏꦺꦏꦸꦭꦶꦠ꧀ꦒꦧꦃ(ꦧꦼꦫꦩ꧀ꦧꦸꦠ꧀)ꦱꦏꦥꦫꦶ꧈ꦪꦲꦶꦏꦸꦕꦫꦤꦺꦏꦤ꧀ꦛꦶꦢꦶꦠꦸꦠꦸꦲꦸꦠꦮꦢꦶꦢꦺꦥ꧀ꦭꦺꦴꦏ꧀ꦲꦭꦺꦴꦤ꧀ꦲꦭꦺꦴꦤ꧀꧈ꦒꦧꦃꦏꦁꦢꦶꦲꦺꦴꦭꦃꦢꦶꦭꦺꦧꦺꦴꦏꦏꦺꦲꦶꦁꦥꦺꦫꦔꦤ꧀ꦱꦶꦁꦧꦺꦴꦭꦺꦴꦁ꧉ꦊꦱꦸꦁꦫꦕꦏꦺꦢꦶꦢꦺꦭꦺꦃꦲꦶꦁꦥꦮꦺꦴꦤ꧀꧉ꦊꦱꦸꦁꦲꦶꦏꦸꦱꦧꦺꦤꦺꦫꦺꦩꦸꦁꦮꦸꦗꦸꦣ꧀ꦮꦢꦃꦏꦁꦕꦼꦏꦸꦁ꧈ꦫꦕꦏꦺꦢꦶꦒꦮꦺꦱꦏꦏꦪꦸꦗꦠꦶꦏꦁꦒꦼꦝꦺꦭꦤ꧀ꦢꦶꦧꦺꦴꦭꦺꦴꦁꦔꦶꦥꦺꦫꦔꦤ꧀ꦠꦼꦔꦃꦲꦸꦠꦮꦢꦶꦧꦸꦮꦁꦥꦺꦫꦔꦤ꧀ꦠꦼꦔꦲꦺ(ꦢꦶꦒꦿꦺꦴꦮꦺꦴꦔꦶ)ꦔꦤ꧀ꦠꦶꦗꦼꦫꦺꦴ꧉ꦥꦫꦶꦲꦸꦠꦮꦒꦧꦃꦢꦶꦠꦸꦠꦸ(ꦢꦶꦢꦺꦥ꧀ꦭꦺꦴꦏ꧀)ꦔꦁꦒꦺꦴꦄꦭꦸ꧈ꦕꦒꦏ꧀ꦲꦸꦠꦮꦠꦺꦴꦁꦏꦠ꧀ꦱꦶꦁꦢꦶꦒꦮꦺꦱꦏꦏꦪꦸ꧈ꦧꦺꦴꦭꦧꦭꦶꦭꦤ꧀ꦧꦺꦫꦱ꧀ꦧꦚ꧀ꦗꦸꦂꦧꦶꦱꦥꦶꦱꦃꦱꦏꦱꦼꦏꦩ꧀(ꦧꦺꦫꦩ꧀ꦧꦸꦠ꧀)꧉

꧋ꦮꦸꦗꦸꦣ꧀ꦊꦱꦸꦁꦫꦸꦥꦫꦸꦥ꧈ꦱꦏꦭꦺꦴꦚ꧀ꦗꦺꦴꦁ꧈ꦧꦸꦤ꧀ꦝꦼꦂ꧈ꦥꦼꦱꦒꦶꦲꦸꦒꦱꦼꦒꦶꦠꦼꦭꦸ꧉

ꦭꦸꦩ꧀ꦥꦁ

꧋ꦲꦤꦥꦶꦫꦤ꧀ꦠꦶꦱꦗꦶꦤꦶꦱ꧀ꦊꦱꦸꦁꦱꦶꦁꦫꦕꦏꦺꦮꦸꦗꦸꦢꦺꦕꦶꦭꦶꦏ꧀ꦭꦤ꧀ꦧꦶꦪꦱꦏꦁꦒꦺꦴꦤ꧀ꦢꦼꦥ꧀ꦭꦺꦴꦏ꧀ꦧꦲꦤ꧀ꦧꦲꦤ꧀ꦱꦶꦁꦭꦸꦮꦶꦃꦲꦭꦸꦱ꧀ꦲꦸꦠꦮꦏꦁꦒꦺꦴꦔꦭꦸꦱꦏꦺꦲꦺꦴꦧꦠ꧀ꦲꦺꦴꦧꦠꦤ꧀ꦢꦶꦲꦫꦤꦶꦭꦸꦩ꧀ꦥꦁ꧈ꦢꦺꦤꦺꦱꦶꦁꦧꦶꦪꦱꦏꦁꦒꦺꦴꦔꦸꦭꦺꦒ꧀ꦱꦩ꧀ꦧꦼꦭ꧀ꦢꦶꦲꦫꦤꦶꦕꦺꦴꦮꦺꦏ꧀ꦭꦤ꧀ꦥꦱꦔꦤꦺꦲꦸꦊꦒ꧀ꦲꦸꦊꦒ꧀꧉

꧋ꦊꦱꦸꦁꦧꦶꦱꦲꦸꦒꦢꦶꦲꦁꦒꦺꦴꦤꦸꦠꦸ(ꦤ꧀ꦢꦼꦥ꧀ꦭꦺꦴꦏ꧀)ꦧꦸꦩ꧀ꦧꦸꦥꦮꦺꦴꦤ꧀ꦏꦪꦠꦭꦺꦴꦩ꧀ꦧꦺꦴꦏ꧀꧈ꦏꦕꦁ꧈ꦮꦶꦗꦶꦏꦺꦴꦥꦶ꧈ꦒꦺꦩ꧀ꦧ꧀ꦭꦺꦴꦁ꧈ꦒꦼꦤ꧀ꦝꦂ꧈ꦒꦺꦛꦸꦏ꧀꧈ꦭꦤ꧀ꦲꦸꦒꦧꦫꦁꦧꦫꦁꦏꦁꦲꦠꦺꦴꦱ꧀ꦧꦚ꧀ꦗꦸꦂꦢꦶꦊꦩ꧀ꦧꦸꦠꦏꦺꦱꦶꦁꦕꦕꦲꦺꦲꦏꦺꦃ꧉

꧋ꦊꦱꦸꦁꦲꦸꦒꦧꦶꦱꦢꦢꦶꦥꦶꦫꦤ꧀ꦠꦶꦏꦁꦒꦺꦴꦔꦼꦠꦺꦴꦏꦏꦺꦱꦸꦮꦫꦏꦁꦥꦺꦤꦏ꧀ꦢꦶꦫꦸꦔꦸꦪꦲꦶꦏꦸꦮꦸꦗꦸꦣ꧀ꦏꦺꦴꦛꦺꦏꦤ꧀꧈ꦤꦭꦶꦏꦤꦸꦠꦸꦧꦼꦧꦫꦺꦔꦤ꧀‌꧈ꦮꦺꦴꦁꦥꦢꦺꦱꦤ꧀ꦤꦸꦛꦸꦏ꧀ꦲꦭꦸꦤꦺꦔꦁꦒꦺꦴꦲꦶꦫꦩꦭꦤ꧀ꦱꦼꦁꦒꦏꦤ꧀ꦏꦪꦢꦺꦤꦺꦤꦧꦸꦃꦠꦼꦠꦧꦸꦲꦤ꧀ꦢꦝꦶꦧꦚ꧀ꦗꦸꦂꦔꦱꦶꦭꦏꦺꦱ꧀ꦮꦫꦱꦶꦁꦲꦂꦩꦺꦴꦤꦶꦏꦁꦒꦺꦴꦤꦩ꧀ꦧꦃꦱꦼꦩꦔꦠ꧀ꦚꦩ꧀ꦧꦸꦠ꧀ꦒꦮꦺ꧉

꧋ꦲꦩꦂꦒꦥꦼꦂꦏꦼꦩ꧀ꦧꦔꦤ꧀ꦗꦩꦤ꧀‌꧈ꦊꦱꦸꦁꦲꦶꦁꦗꦩꦤ꧀ꦩꦗꦸꦮꦶꦱ꧀ꦲꦺꦴꦫꦏꦁꦒꦺꦴꦤꦸꦠꦸꦥꦫꦶꦩꦤꦺꦃ꧈ꦤꦔꦶꦁꦮꦶꦱ꧀ꦲꦏꦺꦃꦲꦺꦴꦮꦃꦲꦺꦴꦮꦃꦲꦤ꧀ꦏꦒꦸꦤꦤꦺ꧉ꦲꦶꦁꦗꦩꦤ꧀ꦩꦗꦸꦲꦶꦏꦶꦊꦱꦸꦁꦏꦼꦉꦥ꧀ꦢꦶꦩꦸꦥꦔꦠꦏꦺꦏꦁꦒꦺꦴꦥꦗꦔꦤ꧀ꦲꦤꦲꦶꦁꦲꦺꦴꦩꦃꦲꦸꦠꦮꦢꦶꦲꦺꦴꦭꦃꦢꦝꦶꦧꦏꦭꦤ꧀ꦏꦁꦭꦸꦮꦶꦃꦩꦸꦥꦔꦠꦶ꧈ꦏꦪꦠ:ꦢꦶꦒꦮꦺꦥꦥꦤ꧀‌ꦏꦸꦱꦺꦤ꧀꧈ꦩꦺꦗ꧈ꦭꦮꦁꦲꦸꦠꦮꦮꦪꦁꦒꦺꦴꦭꦺꦏ꧀꧉

꧋ꦲꦩꦂꦒꦏꦪꦸꦗꦠꦶꦱꦶꦁꦠꦸꦮꦱꦲꦶꦏꦶꦮꦶꦱ꧀ꦲꦫꦁꦢꦶꦠꦼꦩꦺꦴꦤꦶꦭꦤ꧀ꦫꦺꦒꦤꦺꦭꦫꦁꦧꦔꦼꦠ꧀ꦩꦸꦭꦲꦶꦁꦩꦠꦥꦫꦏꦺꦴꦭꦺꦏ꧀ꦠꦺꦴꦂꦧꦚ꧀ꦗꦸꦂꦢꦝꦶꦧꦫꦁꦏꦁꦲꦗꦶꦭꦤ꧀ꦲꦤ꧀ꦠꦶꦏ꧀ꦱꦶꦁꦢꦸꦮꦺꦱꦼꦤꦶ꧉

ꦢꦼꦊꦁꦲꦸꦒ
ꦄꦭꦸ
ꦒꦼꦗꦺꦴꦒ꧀ꦭꦺꦱꦸꦁ

ꦥꦿꦤꦭꦚ꧀ꦗꦧ
 Antaranews:Lesung watu ing Sumatra Kidul
 Gudegnet:Gejlog lesung 
 Malang Raya: Lestarikan Budaya Lokal, Kupas Filosofi Lesung 

Kategori:Piranti
Kategori:Piranti pawon
Kategori:ꦲꦏ꧀ꦱꦫꦗꦮ